User:Shnizai wardak/sandbox

د عظمتونو څلى شنبه (خالي)  16 / 01 / 2012 مور د ښکلا هغه رنگين نوم دى، چې پر ليدو او اورېدو يې روح تاند او تازه کيږي. نړۍ او چاپېريال مو هم د مور په ښکلا رنگين او رڼا شوى دى.هو! دې نړۍ ته يې انسانيت بخښلى او زمونږ د ژوندانه هغه پراخه خزانه ده، چې زمونږ له خيال او فکره ډېره لوړه برېښي. ليکوال وايي، چې : د مور دعا د انسان لپاره هر اړخيزه پانگه ده. يعنې د نړۍ لوى دولت دى او د مور په دعا کې د انسان او انسانيت يو سکون او راحت نغښتى دى. هوکې! داسې سکون او راحت، چې د ژوند په ډېرو شتمنيو يې سړى نشي ترلاسه کولى. په نړۍ کې به خلکو ډېرې مينې کړې او ليدلې وي، خو له خپلې مور سره مينه يوه سوچه او سپېڅلې مينه ښودل شوې ده. مور او پلار د کور ستنې دي او خداى مه کړه، چې د چا د کور دغه ستنې ونړيږي او خپل کور يو سپېره ډاک وويني؛ نو بيا ورته د مور او پلار قدر معلوميږي؛ ځکه کله، چې د کور ديوالونه ونړيږي بيا، په کور کې دپلاربرکت او د مور راحت نه وي.تاسې ته به څرگنده شوې وي، چې مورنۍ ژبه څومره خوږه وي. د دې د خوږلښت علت دا دى، چې مورنۍ ژبه د مور له غېږې زده کيږي او مور پخپله له خپل بچي سره مينه کوي؛ نو، ځکه مورنۍ ژبه ډېره خوږه وي. زه، چې کوچنى وم ما ته به مې مور ويل : بچيه! له چا سره بد مه کوه، دا هم يوه صدقه ده. بچيه! خلکو ته ښې او خوږې خبرې کوي دا هم بله يوه صدقه ده. بچيه! له دروغو ځان ليرې ساته او له خپل وطن سره مينه کوه؛ ځکه له وطن سره مينه د ايمان يوه ښکاره برخه ده، چې د بدن د غړو حيثيت ورسره خوندي کيږي. دا هم ياد ساته، چې د خپل وطن ساتنه او پالنه به نه هېروې.او د خپل وطن د خلکو خيال به هم ساتې؛ ځکه د وطن وگړي ستا د ټولنې غړي دي.بچيه! د نړۍ ښه خلک هغه دي، چې ښه کوي او ښه پرېږدي او خلک يې له لاس او ژبې څخه په امان اوسي. بله دا، چې هر چا ته خوږه خبره کوه؛ ځکه، چې د خوږې خبرې تاوان نشه او گټه يې ډېره وي.کله، چې الله پاک اولاد درکړ؛ نو کوښښ کوه، چې ډېرې خبرې ورته خوږې او لږې ورته ترخې وکړې : اولاد دې سالمه روزنه واخلي او د ژوندانه په برياوو کې درسره مل پاتې شي. همدا لامل دى د انسان د سالمې روزنې لومړنى ښوونځى د مور غېږه ده. د مور غېږه د انسان د لومړني ښوونځي څخه ځکه شمېرو، چې لومړنۍ روزنه پالنه ورته د مور غېږه ده. د مور غېږه، چې دغه لومړنۍ سالمه روزنه او پالنه يې د برياليتوب او خوښۍ لامل گرځي.په اسلامي ټولنو کې د پلار او مور حقوق ځانگړي شوي دي؛ پلار يوازې د اولاد لپاره د خوراک، څښاک زمينه برابروي، خو مور بيا د اولاد په روزنه او پالنه کې پوره ونډه لري او تل ورسره بې خوبه، ناآرامه او ستومانه وي. همدارنگه په نورو ډېرو کړاونو کې ورسره کړيږي. لکه څنگه، چې پلار اولاد ته د پوره درناوي لرونکى دى؛ هغه هم د اولاد درې اړخيزه حقوق د پاملرنې وړ بولي. لومړى به اولاد ته غوره او ښکلى نوم لټوي، چې په راتلونکي کې د هغو د خفگان لامل ونه گرځي.دويم د اولاد بشپړه پالنه په اسلامي چوکاټ کې زده کړې پرې ترسره کوي او اولاد ته د هغه له خوښې سره سم واده کول خپله اړتيا بولي. دا اړتياوې کورنۍ له ژوندانه سره خواوې دي او د ژوندانه په هر ډگر کې اړينې ښکاري.دا هم ښکاره خبره ده، چې مور او پلار ته يوازې اولاد ستر نعمت دى، بلکې په خوشحاليو کې د خپل ژوندانه خوشحالي هم لټوي، ځکه چې حضرت محمد صلى الله عليهوسلم فرمايلي دي : په تاسو کې کامياب هغه څوک دى، چې د مور او پلار زړه يې ساتلى وي او د مور او پلار له دوعا بې برخې پاتې نه وي. پس مونږ بايد د مور او پلار د زړونو په دننه کې د مينې ماڼۍ جوړه کړو او په دې ماڼۍ کې د ژوندانه برياوې ترلاسه کړو.د مور او پلاردرناوى د ټول انسانيت درناوى دى او الله تعالى پرې ډېر خوشحاليږي.هوکې! او ما ته تراوسه د گل او مور ترمنځ توپير نه دى احساس شوى ځکه گل هم د خداى تعالى يو لوى نعمت دى او مور هم دا دواړه د مينې ښکاره نخښې دي.مور په حقيقت کې د مينې څرگندونه کوي او حسن يې له ستورو او سپوږمۍ څخه اخيستل شوى؛ ځکه، چې له ايمان څخه وروسته لوى نعمت مور ښودل شوې. خداى تعالى دې هر چا ته د مور او پلار د خدمت موقعه ورپه برخه کړي او د خپل مور او پلار د سر تر سيوري لاندې دې ورته ژوند ورکړي. (آمين)